ПРОТОКОЛ №25
ОТ ЗАСЕДАНИЕ НА
КОМИСИЯТА ПО АТЕСТИРАНЕТО И КОНКУРСИТЕ 
ПРИ СЪДИЙСКАТА КОЛЕГИЯ НА ВСС,
ПРОВЕДЕНО НА 13.07.2021 г. 

ПРИСЪСТВАТ: Вероника Имова, Олга Керелска, Десислава Николова, Здравка Шуменска, Драгомир Кояджиков и Ирина Ганева. 

Отсъстват: Атанаска Дишева, Даниела Марчева. Стефан Гроздев, Мария Кавракова. 

На заседанието присъстваха: 
Антонина Романова – директор на дирекция „Атестиране на магистрати“;
Цветанка Тиганчева – началник-отдел „Конкурси на съдии“;
Протоколирал: Илина Йосифова. 

РАЗНИ

Р-1. ОТНОСНО:  Запитване от Милен Георгиев Василев - съдия в Апелативен съд - София относно открита процедура за избор на административен ръководител - председател на Апелативен съд - София (ДВ, бр. 43/21.05.2021 г.) (вх.№ВСС-10857/12.07.2021 г.)

След проведеното гласуване и при обявения резултат с 6 гласа „За“

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

1.1. Съдийската колегия на ВСС не дължи да информира съответния съд, за който се провежда избор на административен ръководител, с изискуемите данни относно професионалните и нравствените качества на кандидатите. Всички документи и данни за кандидатите се оповестяват публично и са достъпни на интернет страницата на Висшия съдебен съвет, както следва: предложение за назначаване; подробна автобиография; концепция за работата на кандидата; декларация за имотно състояние, произхода на средствата за придобиване на имущество и за наличието на частен интерес по образец, утвърден от Пленума на ВСС; решение на Комисията по атестирането и конкурсите по отношение допустимостта на кандидата; атестация; становище от Комисия по професионална етика за притежаваните от кандидата нравствени качества; протокол от изслушване на кандидата от общото събрание на съответния съд; становища и въпроси към кандидата от посочените в закона лица. 

1.2. От систематическото и логическо тълкуване на чл. 194а, ал. 7 от ЗСВ със съдържанието на останалите алинеи от същата разпоредба, регламентиращи избора на административни ръководители в органите на съдебната власт, може да се заключи, че изслушването на кандидатите в процедурите за избор пред общото събрание на съответния съд, би следвало да се проведе след произнасяне по основанията за допустимост на тяхното участие, с цел обезпечаване взимането на информирано решение от съответния колектив.

Мотиви: В разпоредбата на чл. 194а от ЗСВ, която очертава реда за провеждане на избор на административни ръководители и по която се кандидатства за тази позиция, е употребен терминът „кандидат“, независимо дали той е допуснат или не, което налага извода, че законът формално не създава пречки заявилият се като кандидат за тази длъжност да бъде изслушан от общото събрание на съответния съд. Следва, че формална пречка в закона за изслушване на кандидата не съществува. В този смисъл е и практиката на Съдийската колегия на ВСС, при която напълно законосъобразно са били провеждани общи събрания по изслушването, преди да се изготви изискуемата извънредна атестация на кандидата, предпоставяща допускането му до участие в съответната процедура. 
Това изслушване, обаче би се явило излишно в случай, че Комисията по атестирането и конкурсите не допусне кандидата и това нейно решение бъде потвърдено от Съдийската колегия на ВСС. От гледна точка на систематическото и логическото тълкуване на чл. 194, ал. 7 от ЗСВ спрямо съдържанието на останалите алинеи от същата разпоредба, регламентиращи реда за избор на административни ръководители в органите на съдебната власт, може да се заключи, че разумът на закона налага изслушването на кандидатите пред общото събрание на съответния съд да следва определена хронология, а именно то да се проведе след допускане на кандидатите – участници в процедурата за избор на административен ръководител, с цел обезпечаване взимане на информирано решение от съответния колектив. При обратната хипотеза, т.е. при неспазването на тази поредност, не се делигитимира законосъобразното провеждане на процедурите за избор ако кандидатът е допуснат впоследствие.
1.3. Препис от решението по т. Р -1 да се изпрати на Милен Василев – съдия в Апелативен съд – София и на административния ръководител – председател на Апелативен съд – София, за сведение. 

ЧЛЕН НА КОМИСИЯТА 
ПО АТЕСТИРАНЕТО И КОНКУРСИТЕ 
И ПРЕДСЕДАТЕЛСТВАЩ ЗАСЕДАНИЕТО
            ВЕРОНИКА ИМОВА